Σύλλογος Ελλήνων Ψυχολόγων

Ο Σύλλογος Ελλήνων Ψυχολόγων (Σ.Ε.Ψ) ιδρύθηκε το 1963 στην Αθήνα και είναι ο παλαιότερος  από τους επαγγελματικούς - επιστημονικούς φορείς των ψυχολόγων στην Ελλάδα ,τελεί υπό την εποπτεία του Υπουργείου Υγείας  και αριθμεί πάνω από 2500 μέλη. Στόχος του είναι η προάσπιση της επιστήμης της ψυχολογίας, η επαγγελματική και επιστημονική διασφάλιση των ψυχολόγων και η ενημέρωση του γενικού κοινού για τα ζητήματα που αφορούν στην ψυχολογία και την άσκηση της στην Ελλάδα. Μέλη του γίνονται μόνο οι ψυχολόγοι με Άδεια ή Βεβαίωση Ασκήσεως Επαγγέλματος, ενώ δεν είναι υποχρεωτική η εγγραφή τους σε αυτόν προκειμένου να ασκήσουν νόμιμα το επάγγελμα του ψυχολόγου στην Ελλάδα.

Ιστορία

Η επαγγελματική άσκηση της ψυχολογίας στην Ελλάδα ουσιαστικά ξεκινά τη δεκαετία του 1960 με μικρό αριθμό επαγγελματιών με σπουδές στην Ευρώπη και την Αμερική. Έτσι ιδρύεται ο  Σ.Ε.Ψ ο οποίος έθεσε τις βάσεις ανάπτυξης του επαγγέλματος του ψυχολόγου.Το 1979 με πρωτοβουλία του Σ.Ε.Ψ ψηφίζεται ο Ν. 991/79 και με αυτόν τον Νόμο  ο Σ.Ε.Ψ ετέθη υπό την εποπτεία και έλεγχο του Υπουργείου Υγείας (άρθρο 8 ). Το 1987 ο Σ.Ε.Ψ γίνεται μέλος της Ευρωπαϊκής Ομοσπονδίας Συλλόγων των Ψυχολόγων (Ε.F.P.A).
Σήμερα ο Σ.Ε.Ψ αριθμεί πολλά μέλη σε όλη την επικράτεια ενώ στα 50 και πλέον έτη ζωής του έχει προωθήσει την ψυχολογία τόσο επιστημονικά όσο και στο επαγγελματικό-θεσμικό πεδίο .Στον επιστημονικό τομέα έχει διοργανώσει Πανελλήνια ,Πανευρωπαϊκά και Διεθνή Συνέδρια σε συνεργασία με την Ελληνική Ψυχολογική Εταιρεία (ΕΛ.Ψ.Ε).Με πρωτοβουλία του υιοθετήθηκε από την Ε.F.P.A το Αριστοτέλειο Βραβείο Ψυχολογίας , το οποίο χορηγεί από κοινού με την ΕΛ.Ψ.Ε κάθε δύο χρόνια , σε διακεκριμένο για το έργο του Ευρωπαίο ψυχολόγο, στο αντίστοιχο Πανευρωπαϊκό Συνέδριο . Έχει διοργανώσει και διοργανώνει πλήθος Ημερίδων σε διάφορα επίκαιρα θέματα ψυχολογίας, με τη συμμετοχή διακεκριμένων Ελλήνων και ξένων ψυχολόγων.Εκδίδει 2 φορές το χρόνο το περιοδικό "Ψυχολογικά Θέματα",το οποίο διαθέτει σώμα κριτών των εργασιών, από επιφανείς ψυχολόγους.

Κώδικας Δεοντολογίας Ψυχολόγων

Ο Σ.Ε.Ψ καθιέρωσε τον Κώδικα Δεοντολογίας με σκοπό  να κρατήσει υψηλά το κύρος του επαγγέλματος του ψυχολόγου στην Ελλάδα και να συντελέσει στην πραγμάτωση της αποστολής του.Ο κώδικας απευθύνεται στους ψυχολόγους είτε ασκούν κλινική πράξη (έργο) είτε διεξάγουν έρευνα είτε διδάσκουν είτε συγγράφουν ψυχολογικού περιεχομένου κείμενα.Για την Ελλάδα η κατάρτιση κώδικα και η πιστή τήρηση των βασικών αρχών επαγγελματικής διαγωγής που διαγράφει, επιβάλλεται και για έναν επιπρόσθετο λόγο: την έλλειψη επαγγελματικής παραδόσεως εξ αιτίας της νεότητας του επαγγέλματος.   Ο Παγκύπριος Σύλλογος Ψυχολόγων βασίστηκε στον Κώδικα Δεοντολογίας του Σ.Ε.Ψ , μεταξύ άλλων , προκειμένου να συγγράψει τον αντίστοιχο δικό του.  Οι ψυχολόγοι στην Ελλάδα δεσμεύονται από τον Κώδικα Δεοντολογίας Ψυχολόγων σύμφωνα με το ΦΕΚ Β' 2344/18-06-2019

Αντιποίηση επαγγέλματος

Τον Απρίλιο του 2011 ο Σ.Ε.Ψ δημοσίευσε ανακοίνωση προκειμένου να ενημερώσει το γενικό κοινό για τα εκτεταμένα κρούσματα αντιποίησης του επαγγέλματος του ψυχολόγου. Σύμφωνα με αυτή μόνο όσοι έχουν Άδεια Ασκήσεως Επαγγέλματος Ψυχολόγου ( ή από το 2012 και μετά την αντίστοιχη Βεβαίωση) μπορούν να ασκούν νόμιμα το επάγγελμα του ψυχολόγου στην Ελλάδα και πως διάφοροι άλλοι παραπλανητικοί τίτλοι ( Σύμβουλος Ψυχικής Υγείας, Σύμβουλος Γάμου, Σύμβουλος Οικογενειακών  Σχέσεων, Ψυχοθεραπευτής Ψυχαναλυτής) δεν αναγνωρίζονται από την Ελληνική Πολιτεία.

Εποπτείες ψυχολόγων σε σχολεία

Από το 2014 ο Σ.Ε.Ψ προσφέρει δωρεάν εποπτεία για όσους ψυχολόγους προσλαμβάνονται στα διάφορα σχολεία της χώρας με σκοπό τη διασφάλιση της υψηλής στάθμης των παρεχομένων υπηρεσιών των ψυχολόγων στο σχολικό περιβάλλον. Συνολικά από το 2014 προχώρησε σε αρκετές εποπτείες ψυχολόγων σε σχολεία ενώ οι εποπτευόμενοι λαμβάνουν κάθε χρόνο ειδικό πιστοποιητικό εποπτείας από τον Σ.Ε.Ψ.

Συμβάσεις ψυχολόγων με ΕΟΠΥΥ

Από τον Δεκέμβριο του 2016 ο Σ.Ε.Ψ συμμετέχει στο διάλογο με την πολιτεία αναφορικά με τις συμβάσεις ψυχολόγων με τον ΕΟΠΥΥ.